SK Úradný vestník Európskej únie C 119/36

Oznámenie ministerstva národného rozvoja Maďarska podľa článku 3 ods. 2 smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov

(2015/C 119/13)

VEREJNÁ VÝZVA NA PREDKLADANIE PONÚK NA UDELENIE KONCESIE

NA VYHĽADÁVANIE, PRIESKUM A ŤAŽBU UHĽOVODÍKOV NA ZÁKLADE KONCESIE V OBLASTI SELLYE

V mene Maďarska minister národného rozvoja (ďalej len „verejný obstarávateľ“ alebo „minister“) ako minister zodpovedný za baníctvo a dohľad nad majetkom vo vlastníctve štátu týmto vyhlasuje v súlade so zákonom CXCVI z roku 2011 o národnom majetku (ďalej len „zákon o národnom majetku“), so zákonom XVI z roku 1991 o koncesiách (ďalej len „zákon o koncesiách“) a so zákonom XLVIII z roku 1993 o baníctve (ďalej len „banský zákon“) verejnú výzvu na predkladanie ponúk na vyhľadávanie, prieskum a ťažbu uhľovodíkov na základe koncesnej zmluvy podľa týchto podmienok.

1. Minister zverejní výzvu na predkladanie ponúk, posúdi ponuky a uzavrie koncesnú zmluvu v spolupráci s Maďarským banským a geologickým úradom (Magyar Bányászati és Földtani Hivatal, ďalej len „MBFH“) v súlade so zákonom o koncesiách a zákonom o baníctve. Ponuky, ktoré spĺňajú špecifikácie výzvy na predkladanie ponúk, vyhodnotí komisia pre vyhodnocovanie ponúk zriadená ministrom. Minister vydáva rozhodnutie o udelení koncesie na základe odporúčania komisie pre vyhodnocovanie ponúk. Na základe uvedeného rozhodnutia a v súlade s § 5 ods. 1 (1) zákona o koncesiách môže minister následne uzavrieť koncesnú zmluvu s úspešným uchádzačom. Jazykom tohto výberového konania je maďarčina.

2. Uvedeného výberového konania sa môže zúčastniť akákoľvek domáca alebo zahraničná fyzická osoba a akákoľvek transparentná organizácia v zmysle zákona o národnom majetku za predpokladu, že spĺňa špecifikácie výberového konania. Spoločné ponuky sú takisto povolené. V prípade spoločnej ponuky na túto koncesnú činnosť musia uchádzači určiť spomedzi seba jedného zástupcu, pričom v súvislosti s plnením koncesnej zmluvy nesú spoločnú a nerozdielnu zodpovednosť. Vo výberovom konaní sa domáci a zahraniční uchádzači posudzujú za rovnakých podmienok. Na účely vykonávania činnosti, ktorá podlieha koncesii, musí uchádzač, ktorý podpíše koncesnú zmluvu (ďalej len „držiteľ koncesie“), založiť s vlastnými prostriedkami do 90 dní od podpísania zmluvy spoločnosť so sídlom v Maďarsku (ďalej len „koncesná spoločnosť“), v ktorej vlastní v čase založenia a počas celej jej existencie väčšinový počet akcií, väčšinový obchodný podiel a má väčšinové hlasovacie právo, a musí sa ako vlastník zaviazať, že v rámci uvedenej koncesnej spoločnosti bude plniť požiadavky stanovené v koncesnej zmluve. Koncesná spoločnosť ako prevádzkovateľ banských činností bude mať práva a povinnosti podľa koncesnej zmluvy.

3. Trvanie koncesie: 20 rokov od nadobudnutia platnosti koncesnej zmluvy. Pôvodné trvanie možno predĺžiť raz bez ďalšej výzvy na predkladanie ponúk maximálne o polovicu pôvodného trvania, ak si držiteľ koncesie a koncesná spoločnosť všetky povinnosti plnia v súlade so zmluvou a včas.

4. Údaje o oblasti, na ktorú sa koncesia vzťahuje: Oblasť, na ktorú sa koncesia vzťahuje: oblasť sa nachádza v Baranskej župe medzi obcami uvedenými v tejto tabuľke: Obec Župa Obec Župa Adorjás Baranská Kisszentmárton Baranská Baranyahídvég Baranská Kórós Baranská Besence Baranská Kovácshida Baranská Bogdása Baranská Lakócsa Šomoďská Cún Baranská Lúzsok Baranská Csányoszró Baranská Márfa Baranská Diósviszló Baranská Markóc Baranská Drávacsehi Baranská Nagycsány Baranská Drávacsepely Baranská Páprád Baranská Drávafok Baranská Piskó Baranská Drávaiványi Baranská Rádfalva Baranská Drávakeresztúr Baranská Sámod Baranská Drávapalkonya Baranská Sellye Baranská Drávapiski Baranská Sósvertike Baranská Drávaszerdahely Baranská Szaporca Baranská Drávasztára Baranská Szentborbás Šomoďská Felsőszentmárton Baranská Tésenfa Baranská Hegyszentmárton Baranská Vajszló Baranská Hirics Baranská Vejti Baranská Kémes Baranská Zaláta Baranská Kemse Baranská Rozloha oblasti: 353,98 km2. Nadložie oblasti, na ktorú sa koncesia vzťahuje: povrch a skalné podložie: 5 000 metrov pod úrovňou Baltského mora. Hraničné súradnice, ktorými sa vymedzuje oblasť, na ktorú sa koncesia vzťahuje, možno zobraziť v jednotnom vnútroštátnom projekčnom systéme kliknutím na kartu „Koncesszió“ na webovom sídle MBFH (www.mbfh.hu) a na webovom sídle ministerstva národného rozvoja (www.kormany.hu/hu/nemzeti-fejlesztesi-miniszterium).

5. Minimálny čistý poplatok za koncesiu: 186 000 000 HUF (stoosemdesiatšesť miliónov forintov) plus DPH, pričom vo výberovom konaní možno ponúknuť vyššiu pevnú sumu. Po zverejnení výsledku musí úspešný uchádzač zaplatiť koncesný poplatok v sume, spôsobom a ku dňu určenými v koncesnej zmluve.

6. Účasť vo výberovom konaní na koncesiu je podmienená zaplatením účastníckeho poplatku vo výške 10 000 000 HUF (t. j. desať miliónov forintov) plus DPH. Táto suma sa zaplatí spôsobom určeným v súťažných podkladoch.

7. Okrem zaplatenia účastníckeho poplatku musia uchádzači najneskôr deň pred termínom na predkladanie ponúk zložiť zábezpeku vo výške 50 000 000 HUF (t. j. päťdesiat miliónov forintov) ako záruku, že ponuka je záväzná. Bez zaplatenia tejto zábezpeky je ponuka neplatná. Ak uchádzač stiahne ponuku alebo ak úspešný uchádzač neuzavrie zmluvu alebo nezaplatí ponúknutý koncesný poplatok vo výške, spôsobom a v termíne určenými v zmluve, táto zábezpeka prepadne v prospech verejného obstarávateľa. Zábezpeka sa zaplatí spôsobom určeným v súťažných podkladoch.

8. Minimálny poplatok za banskú činnosť splatný na základe koncesnej zmluvy je podľa rozhodnutia ministra 19 %. V ponuke sa možno zaviazať k zaplateniu vyššieho poplatku. Odsúhlasený poplatok sa zaznamená v koncesnej zmluve a počas trvania koncesie je ho potrebné platiť.

9. Právne, finančné, technické a ďalšie podmienky a informácie týkajúce sa výberového konania sa nachádzajú v súťažných podkladoch.

10. Súťažné podklady si možno prevziať v kancelárii služieb zákazníkom MBFH (Columbus utca 17 – 23, 1145 Budapešť; tel. +36 13012900) v pracovných dňoch od 8.00 do 14.00 hod. do jedného dňa pred termínom predkladania ponúk na základe primeraného dokladu o prevedení ich kúpnej ceny. Prevzatie podkladov potvrdí MBFH vydaním osvedčenia s uvedením mena/názvu uchádzača. Pri kúpe súťažných podkladov musí kupujúci na účely kontaktovania a informovania uchádzačov predložiť aj identifikačný hárok uchádzača o koncesiu (ďalej len „identifikačný hárok“), ktorý sa dá stiahnuť z webového sídla MBFH (www.mbfh.hu) z položky „Koncessziós pályázatok közzététele“ karty „Koncesszió“).

11. Kúpna cena súťažných podkladov je 100 000 HUF (t. j. jednostotisíc forintov) plus DPH a musí sa zaplatiť prevodom na účet MBFH číslo 10032000-01417179-00000000. V správe pre prijímateľa sa musí uviesť kód SELCHDV, ako aj meno osoby/názov spoločnosti kupujúcej súťažné podklady. Kúpnu cenu súťažných podkladov nemožno uhradiť v hotovosti a nemožno žiadať o jej čiastočné ani úplné vrátenie.

12. Ponuky môžu predložiť len osoby/spoločnosti, ktoré si zakúpili súťažné podklady a zároveň preukázateľne zaplatili účastnícky poplatok a zložili zábezpeku.

13. Ponuky sa musia predložiť osobne 24. septembra 2015 od 10.00 do 12.00 hod. v kancelárii služieb zákazníkom MBFH (adresa: Columbus utca 17 – 23, 1145 Budapešť) v maďarčine, ako je to uvedené v súťažných podkladoch.

14. Predložené ponuky nadobúdajú pre uchádzača záväzný charakter od momentu predloženia až do uzavretia výberového konania. Uchádzač nemôže vylúčiť záväznosť ponuky.

15. Minister si vyhradzuje právo vyhlásiť výberové konanie na koncesiu za neúspešné. Z dôvodu vyhlásenia výberového konania za neúspešné nemožno voči ministrovi, Maďarsku reprezentovanému ministrom, ani ministerstvu národného rozvoja ako pracovisku ministra vzniesť žiadne nároky.

16. Úspešný uchádzač získa prostredníctvom koncesnej spoločnosti povinne zriadenej na tieto účely výlučné právo na vyhľadávanie, prieskum a ťažbu uhľovodíkov v oblasti, na ktorú sa koncesia vzťahuje, a to počas trvania koncesie. Keď rozhodnutie o vymedzení miesta ťažby nadobudne platnosť a vykonateľnosť, koncesné právo na oblasť vyhľadávania bude obmedzené na oblasť miesta ťažby.

17. Každý uchádzač smie predložiť len jednu ponuku.

18. Termín vyhodnotenia koncesných ponúk: do 90 dní od termínu predloženia ponúk.

19. Verejný obstarávateľ zabezpečí rovnaké podmienky a neuplatní žiadne preferenčné kritériá.

20. Kritériá vyhodnocovania výzvy na predkladanie ponúk: I. Hodnotiace kritériá týkajúce sa obsahu pracovného programu na vyhľadávanie v rámci činnosti, ktorá podlieha koncesii: — plánované riešenia na čo najrozsiahlejšie vyhľadávanie uhľovodíkov so snahou vykonať vyhľadávanie v oblasti koncesie čo najkomplexnejšie a v čo najširšej oblasti, suma vyčlenená na vyhľadávanie, plánované trvanie vyhľadávania, odhadované množstvo uhľovodíkov, ktoré možno vyťažiť, — aktuálnosť plánovaných technických riešení, — opatrenia vypracované na ochranu životného prostredia, ako aj na predchádzanie a obmedzovanie škôd počas činnosti, ktorá podlieha koncesii, — kedy sa plánuje začiatok ťažby. II. Hodnotiace kritériá týkajúce sa schopnosti uchádzača plniť koncesnú zmluvu: — finančná spôsobilosť uchádzača, dostupnosť prostriedkov potrebných na financovanie činnosti, ktorá podlieha koncesii, a podiel jej zabezpečenia vlastnými prostriedkami, — celková hodnota prác vykonaných v súvislosti s ťažbou uhľovodíkov počas troch rokov predchádzajúcich výzve na predkladanie ponúk. III. Hodnotiace kritériá týkajúce sa platobných povinností stanovených v koncesnej zmluve: — výška čistého koncesného poplatku ponúknutého nad rámec minimálneho koncesného poplatku stanoveného ministrom, — výška poplatku za banskú činnosť ponúknutého nad rámec minimálneho poplatku za banskú činnosť stanoveného ministrom. Podrobné kritériá vyhodnotenia a informácie o právnych predpisoch upravujúcich postup udeľovania oprávnenia na činnosť, ktorá podlieha koncesii, a spôsob jej vykonávania a ukončenia sú uvedené v súťažných podkladoch.

21. Koncesná zmluva Koncesná zmluva sa uzavrie do 90 dní od vyhlásenia výsledku. Minister môže predĺžiť túto lehotu len raz o maximálne 60 dní. Úspešný uchádzač získa právo na vykonávanie výlučnej štátom kontrolovanej hospodárskej činnosti (vyhľadávanie, prieskum a ťažba uhľovodíkov vo vymedzenej oblasti) povolenej na základe koncesie počas trvania koncesie v súlade s príslušnými právnymi predpismi a koncesnou zmluvou. Pri predkladaní ponuky musia mať uchádzači na mysli, že podmienkou získania koncesie je uplatnenie § 22/A ods. 13 zákona o baníctve, v ktorom sa uvádza, že v prípade uhľovodíkov sa právo na vyhľadávanie alebo povolenie na vyhľadávanie pre jedného prevádzkovateľa banských činností môže vzťahovať spolu maximálne na plochu 15 000 km2 oblasti na vyhľadávanie uhľovodíkov. Pri určovaní oblasti na vyhľadávanie sa musí zohľadniť aj oblasť na vyhľadávanie patriaca prevádzkovateľovi banských činností, ktorý má v zmysle Občianskeho zákonníka väčšinový vplyv na činnosti prevádzkovateľa banských činností, ktorý chce získať právo na vyhľadávanie alebo povolenie na vyhľadávanie. V prípade spoločnej ponuky musí každý z uchádzačov jednotlivo spĺňať toto kritérium. Návrh koncesnej zmluvy tvorí prílohu súťažných podkladov.

22. Informácie týkajúce sa výberového konania možno žiadať výlučne v maďarčine, písomne a po zakúpení súťažných podkladov, a to spôsobom určeným v súťažných podkladoch. MBFH poskytne odpovede všetkým stranám prostredníctvom e-mailovej adresy uvedenej v identifikačnom hárku uchádzača predloženom pri kupovaní súťažných podkladov.

V Budapešti 10. februára 2015 Dr. Miklós SESZTÁK minister

(1) Ku dňu uverejnenia tejto výzvy na predkladanie ponúk je minister národného rozvoja tým členom vlády, ktorý je v súlade s § 109 ods. 3 a 5 vládnej vyhlášky č. 152/2014 zo 6. júna 2014, ktorou sa riadia povinnosti a právomoci jednotlivých ministrov a členov vlády, zodpovedný za dohľad nad majetkom vo vlastníctve štátu a nad baníctvom.